PTTGC กูรูแนะถือเป้า 72.5 บ. ผลงานกลับมาพีคสุด Q4/60
PTTGC กูรูแนะถือเป้า 72.5 บ. ผลงานกลับมาพีคสุด Q4/60
18 พ.ค. 2560

บล.กสิกรไทย ระบุในบทวิเคราะห์วันนี้(18 พ.ค.) ว่า บริษัท พีทีที โกลบอล เคมิคอล จำกัด (มหาชน) หรือ PTTGC  (ถือ พื้นฐาน 72.50 บาท -1.7%) เรายังคงคำแนะนำ “ถือ” สำหรับ PTTGC เนื่องจาก upside ต่อราคาเป้าหมายที่จำกัด ประกอบกับเชื่อว่าการหยุดซ่อมบำรุงโรงงานจำนวนมากในช่วงไตรมาส 2-3/60 รวมถึงการลดลงของส่วนต่างราคาเบนซีน บิวทาไดอีน และ LPG จะสร้างแรงกดดันต่อผลการดำเนินงานในระยะสั้น
แต่อย่างไรก็ตาม เรามีมุมมองที่ดีขึ้นกับธุรกิจโอเลฟินส์ เนื่องจากข้อมูลทางด้านอุปทานและอุปสงค์ล่าสุดชี้ให้เห็นว่าอุปทานส่วนเกินได้หายไปจากตลาดประมาณ 20% หรือ 3 ล้านตัน ซึ่งจะทำให้อัตราการดำเนินงานของโรงแคร็กเกอร์โอเลฟินส์ทั่วโลกเพิ่มขึ้นจาก 80% ในปี 2559 เป็น 83% ในปี 2564
นอกจากนี้ PTTGC คาดว่าจะสามารถปิดดีลซื้อสินทรัพย์/หุ้น บริษัทที่เกี่ยวของกับผลิตภัณฑ์สายโพรไพลีน และ biochemical ได้เร็วกว่าเป้าหมายเดิม ทั้งนี้ บริษัทเชื่อว่าอัตราการดำเนินโรงงานของบริษัทจะกลับขึ้นมาสู่จุดสูงสุดของปีในไตรมาส 4/60 ดังนั้น เราจะคงแนะนำ “ถือ” PTTGC ด้วยราคาเป้าหมาย 72.5 บาท